Wythnos gyda Rhun ap Iorwerth Aelod Cynulliad, Ynys Môn - Dy Gynulliad di
Wythnos gyda Rhun ap Iorwerth Aelod Cynulliad, Ynys Môn
Blog gwadd gan Iestyn Hughes
Fy enw i ydy Iestyn Hughes, a dwi'n raddedig mewn Hanes a Gwleidyddiaeth.
Yn ystod yr wythnos rhwng 31 Ionawr a 3 Chwefror roeddwn i ar brofiad gwaith gyda Rhun ap Iorwerth, Aelod Cynulliad Plaid Cymru dros Ynys Môn. Treuliais tri diwrnod yn ei swyddfa etholiadol yn Llangefni a dau ddiwrnod yng Nghynulliad Cenedlaethol Cymru.
Cychwyn 6am o Fangor i Gaerdydd
Cychwynnais yr wythnos yn swyddfa etholiadol Plaid Cymru yn Llangefni gan ddod i adnabod y staff a hefyd y gwaith o ddydd i ddydd yr Aelod Cynulliad. Roedd hi'n ddiddorol i weld sut mae AC yn delio gydag ymchwiliadau cyhoeddus, materion o bwys yn y gymuned a chyfarfod gyda nifer o elusennau a chymdeithasau fel Cymdeithas Alzheimers.
Te choffi – holl bwysig i redeg y wlad
Wrth ddod oddi ar y trên yn gynnar ar fore dydd Mawrth yng Nghaerdydd, cychwynnais fy nau ddiwrnod yn y Cynulliad Cenedlaethol. Yn ystod fy amser yna, gwelais y gwaith sy'n mynd ymlaen tu mewn i'r Cynulliad, o wylio'r Pwyllgor Newid Hinsawdd, Amgylchedd a Materion Gwledig ymchwilio i mewn i Ardaloedd Morol Gwarchodedig yng Nghymru, i eistedd yn yr oriel gyhoeddus i wylio Cwestiynau i'r Prif Weinidog ar y prynhawn dydd Mawrth.
Ges i gyfle i ddrafftio datganiad i'r wasg i'w gyflwyno i gyfraniad Rhun tuag at y sesiwn Cwestiynau i'r Prif Weinidog, a hyd yn oed tynnu'r lluniau pan gyd-gyflwynodd Rhun – gydag arweinydd y Ceidwadwyr Cymraeg Andrew R.T. Davies – siec o £3,863 i Bowel Cancer UK gan Ddreigiau Casnewydd Gwent (gallai sicrhau ni chafodd unrhyw gamera drud ei dorri yn ystod y sesiwn lluniau hwn).
Fy nau ddiwrnod yng Nghaerdydd a'r Cynulliad Cenedlaethol
I gloi'r wythnos, teithiais gyda Rhun a'i staff i Amlwch i eistedd fewn yn ei Gymhorthfa gydag etholwyr, i gyfarfod wyneb wrth wyneb gyda chyhoedd Ynys Môn a gwrando ar eu problemau.
Mae hi wedi bod yn wythnos ysbrydoledig a chyffrous, a hoffwn ddweud diolch i Rhun a'r staff yn Llangefni ac yng Nghaerdydd am eu croeso cynnes, ac am roi'r cyfle yma i mi.
Rhun ap Iorwerth AC gyda Iestyn Hughes
Am fwy o wybodaeth ar sut y gallwch gymryd rhan yng ngwaith y Cynulliad ewch draw i'n tudalennau cymryd rhan.